Նանտ

Նանտ (, ), քաղաք Ֆրանսիայում։ Մեծությամբ Ֆրանսիայի 6-րդ քաղաքն է։ Ատլանտյան Լուար դեպարտամենտի և Լուարայի երկիր երկրամասի վարչական կենտրոնն է, նախկինում եղել է Բրետան դքսության մայրաքաղաքը։ Գտնվում է Լուար գետի գետաբերանի մոտ, Ատլանտյան օվկիանոսի մեջ թափվելու վայրից 56 կմ հեռավորության վրա։
 
Բնակչությունը 2010 թվականի դրությամբ կազմում էր 284 970 մարդ։

Աշխարհագրական դիրք 
Քաղաքը գտնվում է Լուար գետի ալյուվիալ հովտում, որը հատում են բազմաթիվ ոչ խոշոր գետեր։ Դեպի հյուսիս հովիտը բարձրանում է՝ վերածվելով Բրետանին բնորոշ լեռնային տեղանքի, որը ծածկված է ոչ մեծ անտառակներով։ Դեպի հարավ տարածվում է ճահճային ցածրավայրը։ Հարևան քաղաքները և բնակավայրերն են՝ Բուգենե, Կարկեֆու, Լա Շապել սյուր Էրդր, Օրվո, Ռեզե, Սեն Էրբլեն, Լուրաի Սեն Սեբաստյեն, Լուարի Սենտ Լյուս, Տրետյեր-ի-Վերտու (վերջինս, ի տարբերություն մնացած բնակավայրերի, չեն մտնում Նանտի վարչական շրջանի մեջ)։

Պատմություն 

Նանտը հիմնադրվել է ավելի քան 2 հազար տարի առաջ գալլեր-նամնետների կողմից, որտեղից էլ ծագել է քաղաքի անվանումը։ Քրիստոնեությունն այստեղ հասել է III դարում, երբ այն դարձել է թեմական կենտրոն։

834-936 թվականներին եղել է նորմանների տիրապետության տակ։ Միջին դարերում Նանտի կոմսերը Ռեն քաղաքի կոմսերի հետ բողոքարկում էին առաջնորդության հարցը։ Հուգենոտյան պատերազմների ժամանակ Նանտը Կաթոլիկական լիգայի կողմից էր և իր դարպասները չբացեց Հենրի IV-ին մինչ 1598 թվականին Նանտի հրովարտակի ստորագրումը։

Վանդեական պատերազմներից հետո Նանտ քաղաքում ակտիվ գործունեություն է ծավալել կոմիսար Ժան Բատիստ Կարյեն, ով գիլիոտինը փոխարինեց մահվան ավելի արագ միջոցով՝ զանգվածային ջրահեղձմամբ։ Երկրորդ համաշխարհային պատերազմի ժամանակ Նանտը վերապրել է գերմանական օկուպացիան և ուժգին ավերվել է։

Կլիմա 
Նանտը ունի արևմտաեվրոպական օվկիանոսային կլիմա՝ ամբողջ տարվա ընթացքում հաճախակի անձրևներով և ցածր ջերմաստիճանով։ Աշնանային և ձմեռային օրերը սովորաբար անձրևոտ են և ցածր ջերմաստիճանով, որը հաճախ տատանվում է 0 °C-ի սահմաններում, և ամենացուրտ ամիսներին չափավոր ձյան տեղումներով։ Գարնան և ամռան օրերը արևոտ են և ամպամած՝ բարեխառն ջերմաստիճանով։ Ամռան ամիսներին, հատկապես հուլիսին լինում են շոգ օրեր։

Քույր քաղաքներ 
  Քարդիֆ, Մեծ Բրիտանիա
  Թբիլիսի, Վրաստան
  Ցինդաո, Չինաստան
  Սիեթլ, ԱՄՆ
  Ջեքսոնվիլ (Ֆլորիդա), ԱՄՆ
  Նիիգատա, Ճապոնիա
  Կլուժ-Նապոկա, Ռումինիա
  Կոչաբամբա, Բոլիվիա

Պատկերասրահ

Ծանոթագրություններ 

Ֆրանսիայի քաղաքներ
Ֆրանսիայի նավահանգիստներ
Ֆրանսիայի բնակավայրեր
Ֆրանսիայի համայնքներ
Բերդաքաղաքներ
Առափնյա բնակավայրեր